# Swyddog Dylunio a Chyhoeddiadau

## Disgrifiad o'r Rôl

|  |  |  |
| --- | --- | --- |
| Graddfa gyflog: |  | C |
| Cyfeirnod: |  | DPO |
| Tîm: |  | Gwasanaethau Llywodraethu a Chorfforaethol (Cynllunio a Chyfathrebu) |
| Adrodd i'r: |  | Pennaeth (Cyfathrebu) |
| Rheoli staff: |  | Dim cyfrifoldebau rheoli staff |
| Lleoliad: |  | Caerdydd |
| Teithio: |  | Achlysurol |

### Cyngor Celfyddydau Cymru

Mae Cyngor Celfyddydau Cymru'n elusen annibynnol, a sefydlwyd drwy Siarter Brenhinol ym 1994. Corff a Noddir gan Lywodraeth Cymru ydyn ni, a Llywodraeth Cymru sy'n penodi ein haelodau.

Llywodraeth Cymru sy'n darparu'r rhan fwyaf o'n cyllid. Rydyn ni'n dosbarthu cyllid gan y Loteri Genedlaethol hefyd, ac yn codi arian ychwanegol ar gyfer y celfyddydau lle gallwn ni o amrywiaeth o ffynonellau'r sectorau cyhoeddus a phreifat.

Mae gennym olygon uchelgeisiol ar gyfer y celfyddydau yng Nghymru. Ein gweledigaeth yw creu Cymru greadigol lle mae'r celfyddydau wrth galon bywyd a llesiant y genedl, gan wneud ein gwlad yn lle cyffrous a bywiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a'r ymdrechion a wneir i estyn allan ac ysbrydoli cynulleidfaoedd. Rydyn ni'n gweithio i greu amgylchedd lle gall artistiaid uchelgeisiol a blaengar dyfu a llewyrchu, lle gall cynifer o bobl â phosibl fwynhau a chwarae rhan yn y celfyddydau.

### Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydyn ni'n gwerthfawrogi creadigrwydd ac arloesi hefyd. Mae ein staff yn aml yn cydweithio mewn grwpiau a thimau i gyflawni ein rhaglenni gwaith. Rydyn ni'n gosod pwyslais arbennig ar weithio mewn ffordd hyblyg a chydweithredol, ac rydyn ni'n cefnogi ein staff i feithrin a datblygu'r sgiliau hyn.

### Am y rôl

Mae'r Swyddog Dylunio a Chyhoeddiadau'n sicrhau bod holl wybodaeth print ac electronig Cyngor y Celfyddydau'n cael ei dylunio a'i chyhoeddi i'r safonau uchaf a mor hygyrch â phosib i gynifer o bobl â phosib. Fel sefydliad creadigol sydd am gyflwyno delwedd deniadol, gwahanol a hygyrch, mae'r Swyddog Dylunio a Chyhoeddiadau'n sicrhau bod pob agwedd ar y gwaith dylunio, argraffu a hyrwyddo'n adlewyrchu ac yn cyfoethogi gwerthoedd Cyngor y Celfyddydau.

Mae'r Swyddog yn amddiffyn eglurder a chysondeb brand a hunaniaeth Cyngor y Celfyddydau, yn fewnol ac yn allanol, gan ddatblygu'r polisi brandio ymhellach. Mae'r gwasanaethau y mae'r Swyddog yn eu rheoli'n ymestyn i Gelfyddydau Rhyngwladol Cymru, Noson Allan, y Cynllun Casglu a phrosiectau allweddol eraill fel y bo'n briodol.

### Prif gyfrifoldebau

Dylunio graffeg – darparu gwasanaeth sy'n sicrhau bod yr holl gyhoeddiadau corfforaethol a deunyddiau print yn ddeniadol, wedi eu dylunio'n dda, yn ddwyieithog a'u bod yn cydymffurfio â safonau hygyrchedd AAA.

Cyhoeddiadau – gweithredu fel rheolwr prosiect ar gyfer gwaith dylunio a chynhyrchu cyhoeddiadau (adroddiadau blynyddol, cynlluniau corfforaethol, strategaethau'r celfyddydau, gwybodaeth ariannu, canllawiau ac ati) gan sicrhau bod y dogfennau yn cydymffurfio â’r gofynion hygyrchedd e.e. dogfennau PDF hygyrch.

Rheoli a darparu gwybodaeth ar gyfer sefydliadau allanol er mwyn sicrhau y darperir dogfennau Hawdd eu Darllen a fideos BSL.

Rheoli brand – helpu cleientiaid a staff i sicrhau bod logos a negeseuon cydnabod yn cael eu defnyddio mewn ffordd briodol, gan sicrhau bod 'arddull' Cyngor y Celfyddydau'n cael ei weithredu mewn ffordd gyson.

Creu templedi 'arddull' ar gyfer staff.

Dilyn ac yn ymarfer egwyddorion 'Cymraeg Clir' a 'Plain English'.

Cynnwys – rheoli'r stoc o ddeunyddiau print ac wedi eu cyhoeddi allweddol, ac ymchwilio i gronfa ddata Cyngor y Celfyddydau o ddelweddau a’i datblygu.

Cynorthwyo ymgyrchoedd/prosiectau – helpu i ddylunio, cynhyrchu ac arddangos deunyddiau at ddibenion hyrwyddo *ad hoc*,ymgyrchoedd, digwyddiadau a phrosiectau.

Helpu i drefnu a sicrhau presenoldeb mewn digwyddiadau.

Ymateb i geisiadau am wybodaeth gan sefydliadau allanol ym myd y cyfryngau.

Caffael – sicrhau bod gwasanaethau print a dylunio o safon uchel sy'n cynnig gwerth am arian yn cael eu caffael lle bo angen.

Cydgysylltu â chyflenwyr allanol i drafod gofynion, costau a chyflawniad gwaith print.

Defnyddio system gyllid iPOS i godi archebion prynu, prosesu anfonebau a gosod cyflenwyr newydd ar y system.

Cydymffurfiaeth gorfforaethol – dilyn y polisïau hynny sy'n amddiffyn Cyngor y Celfyddydau a'i staff rhag datguddiad posibl i risgiau a digwyddiadau adroddadwy. Mae'r rhain yn cynnwys Atal Twyll, y Rheoliad Cyffredinol ar Ddiogelu Data, Safonau'r Gymraeg, Llesiant Cenedlaethau'r Dyfodol a Seiberddiogelwch/defnyddio TGCh. (Diffinnir cyfrifoldebau'r staff ym mholisïau perthnasol Cyngor y Celfyddydau.)

Dyletswyddau ychwanegol – unrhyw ddyletswyddau rhesymol sy'n gyson â'r uchod.

### Gwybodaeth, profiad a nodweddion

Rydym am ddenu i'r sefydliad pobl sydd â diddordeb ym myd y celfyddydau, ymrwymiad i egwyddorion gwasanaethau cyhoeddus agored ac atebol, a'r ddawn i weithio gydag amrywiaeth eang o gwsmeriaid. Rydyn ni'n credu mewn gosod y safonau uchaf ym mhob agwedd ar ein gwaith. Felly mae pob aelod o staff yn gennad i'r cwmni ac rydyn ni'n disgwyl i bawb barchu a chynnal ein henw da.

Ein nod yw bod yn sefydliad arloesol a blaengar. Rydyn ni am i'n staff gydweithio â'i gilydd er mwyn sicrhau ein bod ni'n effeithlon, yn effeithiol ac yn ddefnyddiol.

Rydyn ni'n ei chymryd yn ganiataol y bydd ein staff yn hyfedr wrth reoli gweinyddiaeth bob dydd ac y byddant wedi datblygu sgiliau trefnu da. Am hynny, mae diddordeb penodol gennym mewn staff sy'n gallu gweithio'n hyblyg gan ddefnyddio'u dychymyg i fynd i'r afael â'r sialensiau a fydd yn eu hwynebu - staff sydd â'r fenter a'r egni i lewyrchu mewn amgylchedd gwaith prysur, ac sy'n cael boddhad o gyflawni targedau uchelgeisiol ac ymestynnol.

Yn ogystal, mae'r rôl yma'n gofyn am y wybodaeth, y profiad a'r nodweddion penodol canlynol. Caiff ymgeiswyr eu hasesu yn erbyn y meini prawf hanfodol a dymunol a bennir isod:

|  |  |  |
| --- | --- | --- |
|  | **Hanfodol** | **Dymunol** |
| **Gwybodaeth** | * Dealltwriaeth am y celfyddydau yng Nghymru * Dealltwriaeth arbenigol am egwyddorion gosod, teipograffeg a dylunio golygyddol * Gwybodaeth am ddatblygu polisi brandio, hunaniaeth weledol a phwysigrwydd dyluniad clir yn cynnwys cynhyrchu dogfennau PDF hygyrch. |  |
| **Sgiliau** | * Gwybodaeth arbenigol am becynnau fel Adobe InDesign, Illustrator, Photoshop a phecyn offer Acrobat Pro Accessibility |  |
| **Profiad** | * Profiad blaenorol a gafwyd trwy waith helaeth mewn rôl debyg |  |
| **Nodweddion** | * Dawn dyfeisio dyluniadau arloesol a thrawiadol * Sgiliau cysyniadol creadigol clir a'r gallu i roi'r rhain ar waith mewn sefyllfaoedd ymarferol * Y gallu i gymryd cyfrifoldeb a pherchnogaeth dros brosiectau, gan gyflawni ar bob cam nes eu cwblhau * Y gallu i bwyso a mesur gwahanol flaenoriaethau a gofynion, dod i benderfyniadau a chyflwyno argymhellion * Y gallu i weithio o dan bwysau amserlenni tynn * Y gallu a'r parodrwydd i deithio ledled Cymru a'r DU yn achlysurol, ac i weithio oriau anghymdeithasol pan fo angen |  |
| **Y Gymraeg** | Rhuglder yn y Gymraeg (llafar ac ysgrifenedig) hyd at leiafswm o [Lefel 3](https://learnwelsh.cymru/media/3239/151217description_sgiliau.pdf) |  |